SKRIFTLIG FORESPØRGSEL E-1740/01

af Bart Staes (Verts/ALE) til Kommissionen

(15. juni 2001)

Om: Illegale belgiske visa og pas

I et kombineret svar på forespørgsel E-234/01 og E-235/01(1) om illegale belgiske visa og pas oplyser Rådet, at forespørgslerne vedrører et spørgsmål, der må reguleres via de kompetente belgiske myndigheder. Det er ikke Rådets praksis med en medlemsstat, her Belgien, at drøfte en sag, der henhører under denne medlemsstats kompetenceområde.

Rådets holdning overrasker. De femten EU-medlemsstaters udstedelse af pas og visa bør tillægges særlig betydning inden for rammerne af Den Europæiske Unions tredje søjle (retlige og indre anliggender). En midlertidig eller permanent opholdstilladelse, der er udstedt af Belgien, giver jo adgang til alle Schengen-lande. Sådanne tilladelser er derfor guld værd for kriminelle og gør indvandringssektoren meget følsom over for korruption.

Rådet henviser i sit svar til Kommissionens ansvar for at udøve kontrol med, at fællesskabsforskrifterne om visa fungerer effektivt. Viser det sig, at en medlemsstats handlinger eller mangler i en medlemsstat skader de fælles visaforskrifters effektive funktion, skal Kommissionen, ifølge Rådet, give denne medlemsstat mulighed for at fremsætte bemærkninger.

Vil Kommissionen i overensstemmelse med Rådets svar give de belgiske myndigheder mulighed for at fremsætte bemærkninger om handlinger eller mangler, der skader de fælles visaforskrifters effektive funktion, i det foreliggende tilfælde a) handel med identitetskort til diplomater i Belgiens Udenrigsministerium og b) svindel med visa på den belgiske ambassade i Sofia? Hvorfor vil Kommissionen i benægtende fald ikke bede de belgiske myndigheder om at fremsætte bemærkninger om handlinger eller mangler, der skader de fælles visaforskrifters effektive funktion?

(1) EFT C 235 E af 21.8.2001, s. 159.

Svar afgivet på Kommissionens vegne af António Vitorino

(3. september 2001)

Kommissionen deler det ærede medlems bekymring. Udstedelse af ulovlige pas, visa og opholdstilladelser er en af de måder, hvorpå man kan omgå de forskellige fællesskabsregler og nationale regler, der tager sigte på at kontrollere tredjelandsborgeres adgang til medlemsstaternes territorium og deres ophold her.

På nationalt plan og inden for Fællesskabet findes der en række bestemmelser og foranstaltninger, der via forebyggelse og sanktioner tager sigte på at forhindre ovennævnte handlinger.

Normer for opbevaring af dokumenter og foranstaltninger vedrørende personale:

- der er på nationalt plan fastsat sikkerheds- og forebyggelsesforanstaltninger for at forhindre ulovlig udstedelse af pas, visa og opholdstilladelser.

- Inden for fællesskabsretten er der fastsat bestemmelser på visumområdet. Fælles konsulære instrukser pålægger konsulatchefen at sørge for, at tjenesten er organiseret på en sådan måde, at man forebygger enhver form for forsømmelighed, der kunne gøre det lettere at foretage indbrud og forfalskninger. Personalet skal være beskyttet mod lokalt pres, og der skal foretages regelmæssige udskiftninger af ansatte for at undgå, at der udvikler sig vaner. I henhold til de fælles konsulære instrukser skal der også træffes sikkerhedsforanstaltninger med hensyn til opbevaring af visummærkater og anvendelsen af dem.

- Strafferetlige sanktioner over for personer, der gør det lettere for tredjelandsborgere at få ulovlig adgang til eller opholdstilladelse i EU.

- Strafferetlige sanktioner over for personer, der på ulovlig vis har skaffet sig administrative dokumenter, specielt gennem aktiv bestikkelse af offentligt ansatte.

- Strafferetlige og disciplinære sanktioner over for offentligt ansatte, der på ulovlig vis har udleveret administrative dokumenter, særlig når de har gjort sig skyldige i passiv bestikkelse.

Kommissionen er ikke i stand til at udtale sig nærmere om de forhold, det ærede medlem omtaler. Den skal bemærke, at det når der konstateres tilfælde af ulovlig udstedelse af administrative dokumenter er op til den pågældende medlemsstats myndigheder blandt ovennævnte foranstaltninger at træffe dem, som er bedst egnede. Hvis de forhold, det ærede medlem omtaler, og som tilsyneladende er punktuelle og lokalt afgrænsede, skulle gentage sig, vil Kommissionen selvfølgelig sikre sig, at der ikke fra den pågældende medlemsstats side er tale om en vedvarende administrativ praksis, som er i strid med fællesskabsretten.